- Ҡыҙғанысҡа ҡаршы, бындай ғәйепләүҙәрҙең ҡайһы бер дәүләт власы вәкилдәре ауыҙынан ишетелеүе айырыуса аяныс, - тине Бөтә донъя башҡорттары ҡоролтайы Башҡарма комитеты рәйесе Азамат Ғәлин. – Мәҫәлән, “Берҙәм Рәсәй” партияһынан Дәүләт Думаһы депутаты Андрей Назаров бөтөнләй нигеҙһеҙ Әхмәт-Зәки Вәлидиҙе Бөйөк Ватан һуғышы йылдарында поляк разведкаһы менән бәйләнештә һәм фашистик Германия менән хеҙмәттәшлектә ғәйепләй. Был ғәйбәт мәғлүмәтте Андрей Назаров федераль киң мәғмәт сараларында тарата. Андрей Назаровтың был ҡылығын депутатҡа лайыҡ булмаған сифат һәм йәмғиәттә хәлде тотороҡһоҙландырыуға йүнәлтелгән сара тип баһалайбыҙ. Бындай ғәйбәткә баҙнатсылыҡ иткән кеше яуаплылыҡҡа тарттырылырға тейеш, тип иҫәпләйбеҙ, - тине Азамат Ғәлин. Ул, “Берҙәм Рәсәй” Бөтә Рәсәй сәйәси партияһы Рәйесенә, Назаров ғәфү үтенһен, тигән мөрәжәғәт әҙерләнде, тип хәбәр итте.